
 21.12.2020
 BG
 Официален вестник на Европейския съюз
 L 431/34
 РЕГЛАМЕНТ ЗА ИЗПЪЛНЕНИЕ (ЕС) 2020/2159 НА КОМИСИЯТА
 от 16 декември 2020 година
 за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, букви а) и б) от него,
 като има предвид, че:
 (1)
 С Регламент (ЕИО) No 2658/87 се създава номенклатура на стоките („Комбинираната номенклатура“ или „КН“), за да бъдат едновременно изпълнени изискванията във връзка с Общата митническа тарифа, със статистиката на външната търговия на Съюза и с други политики на Съюза, засягащи вноса или износа на стоки.
 (2)
 С Регламент (ЕИО) No 2658/87 се установява и Интегрирана тарифа на Европейския съюз („ТАРИК“), която изпълнява изискванията във връзка с Общата митническа тарифа, със статистиката на външната търговия, с търговската, селскостопанската и други политики на Съюза, засягащи вноса или износа на стоки.
 (3)
 Статистическите подпозиции по ТАРИК са създадени като най-подходящ инструмент, който позволява на Съюза да следи статистиката, свързана само с вноса на конкретни стоки; тези статистически кодове по ТАРИК са установени в приложение 10 „Статистически кодове по ТАРИК“ в част трета „Тарифни приложения“ от приложение I към Регламент (ЕИО) No 2658/87.
 (4)
 С Регламент за изпълнение (ЕС) 2020/1369 на Комисията (2) бяха въведени нови подпозиции по ТАРИК за предпазни маски за лице в приложение 10 в част трета от приложение I към Регламент (ЕИО) No 2658/87. С цел да се гарантира, че тези нови кодове ще бъдат въведени отново в Комбинираната номенклатура, приложима от 1 януари 2021 г., е необходимо да бъде изменено приложение I към Регламент (ЕИО) No 2658/87, което се изменя, считано от 1 януари 2021 г., с Регламент за изпълнение (ЕС) 2020/1577 на Комисията (3).
 (5)
 В Съюза пандемията от COVID-19 продължава, а държавите членки полагат усилия да спрат нейното разпространение. Поради това търсенето и употребата на определени медицински стоки в държавите членки, по-специално на предпазни маски за лице, диагностични реактиви и комплекти за диагностициране, е голямо и се увеличава, като е вероятно да остане голямо и в бъдеще. Вносът на такива стоки поражда допълнителни предизвикателства за митническите органи.
 (6)
 С цел да се улесни и хармонизира митническият контрол в държавите членки на равнището на Съюза, е целесъобразно да се създадат допълнителни подпозиции по ТАРИК, които биха позволили по-бързо разграничаване на съответните продукти от други продукти в същата подпозиция, като по този начин се смекчи въздействието от евентуални забавяния във веригата на доставки по време на пандемията от COVID-19.
 (7)
 Като се има предвид значението на ваксините срещу SARS-CoV-2, би било целесъобразно да се създаде код по КН, за да се наблюдава и техният износ.
 (8)
 Следва да се създадат допълнителни подпозиции по ТАРИК, за да се гарантира по-добро наблюдение на търговските потоци от предпазни маски за лице, диагностични реактиви и комплекти за диагностициране.
